Gordijas (karalius)
Gordijas arba Gordijus (gr. Γορδίας) – Frygijos valdovas, Mido tėvas, iš pradžių buvęs paprastas žemdirbys. Kartą Gordijui ariant žemę ant jaučio pakinktų atsitūpė erelis, taip buvo išpranašauta, jog Gordijas taps karaliumi. Frigams netekus valdovo, orakulas jiems valdovu liepė paskelbti tą, kurį jie sutiks pirmą, važiuojantį Dzeuso šventyklos link. Vežimu važiavo Gordijas, jį frigai paskelbė savo karaliumi. Laimę lėmusį vežimą Gordijus liepė pastatyti tvirtovėje, o jo pakinktus užrišti painiu mazgu. Buvo manoma, kad tas, kuris atriš Gordijaus mazgą, taps Azijos valdovu. Aleksandras Makedonietis, iš pradžių nesugebėjęs jo atrišti, mazgą perkirto kardu.